In nomine Domini, amen. Per hoc presens publicum instrumentum cunctis pateat evidenter quod anno ejusdem Domini millesimo quadringentesimo duodecimo, die nona mensis martii, hora vesperarum vel circa, indictione sexta, pontificatus sanctissimi in Christo patris et domini nostri, domini Joannis, divina providentia pape vicesimi tertii, anno tertio, in mei notarii publici et testium infrascriptorum ad hoc specialiter vocatorum presentia personaliter constitutus, in domo et prioratu beate Marie de Charitate, ordinis Cluniacensis, Autissiodorensis diœcesis, saniori parte conventus dicti loci simul congregatis, propter hoc convocatis; et in eadem ecclesia vir religiosus frater Guillelmus Bruncoste, infirmarius dicti loci de Charitate et prior de Berriaco, vir prudens et discretus, non seductus aut coactus, nec in aliquo circunventus, confessus est et recognovit se debere anno quolibet, in festo omnium sanctorum, domnis priori et conventui dicti loci, super dicto prioratu de Berriaco, censum seu pensionem decem librarum Turonensium. Dictus infirmarius promittit in voto sue religionis et sub ypotheca omnium bonorum suorum temporalium, et dicti prioratus de Berriaco, solvere ad dictum terminum omnium sanctorum predictis dominis priori et conventui aut procuratori ipsorum, anno quolibet, absque defectu et sine cavillatione aut allegatione quacunque, protestantes dicti domini de conventu quod gratia seu remissio facta eidem infirmario, hoc anno, de octo libris, propter damna et perdas quas fecit de bonis suis hoc anno apud Berriacum et Montemfalconem, propter guerram damnosam in istis partibus habitam, non possit in consequentiam trahi, nec aliquod prejudicium futuris temporibus generare, supponens se dictus infirmarius et omnia bona sua quecunque jurisdictioni, cohertioni, exploitationi curie dicti domini prioris de Charitate et cujuscunque alterius curie ecclesiastice et secularis. De quibus omnibus et singulis supradictis, dicti domini de conventu petierunt a me, notario publico infrascripto, sibi fieri et dari publicum instrumentum unum vel plura, tot quot erunt necessaria, quod eis concessi. Acta fuerunt hec infra metas dicte ecclesie de Charitate, in loco dicto le Revistoire, anno, die, hora, indictione et pontificatu predictis, presentibus ad hoc Simone Picheti clerico et Reginaldo Paris, commensalibus dicte domus de Charitate, testibus ad premissa vocatis specialiter et rogatis. Et ego Joannes Margaroti, presbyter Nivernensis diœcesis, publicus authoritate apostolica notarius, confessioni, recognitioni, protestationi et omnibus aliis et singulis supradictis, dum sic ut premittitur agerentur et fierent una cum prenominatis testibus presens interfui, eaque omnia et singula sic fieri et dici, vidi et audivi, et hoc presens publicum instrumentum inde confectum aliis occupatus negotiis per alium scribi feci, signoque meo solito signavi, requisitus et rogatus in testimonium veritatis premissorum. Signatum MARGAROTI.